SL Uradni list Evropske unije L 295/47

IZVEDBENA UREDBA KOMISIJE (EU) 2017/2067

z dne 13. novembra 2017

o neodobritvi izvlečka paprike (kapsantin, kapsorubin E 160c) kot osnovne snovi v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (1) ter zlasti člena 23(5) v povezavi s členom 13(2) Uredbe,

ob upoštevanju naslednjega:

(1) V skladu s členom 23(3) Uredbe (ES) št. 1107/2009 je Komisija 19. junija 2015 prejela zahtevek družbe Group Peyraud Nature za odobritev začimbe Capsicum spp. kot osnovne snovi. Navedenemu zahtevku so bili priloženi podatki, ki so obvezni v skladu z drugim pododstavkom člena 23(3) Uredbe (ES) št. 1107/2009.

(2) Komisija je Evropsko agencijo za varnost hrane (v nadaljnjem besedilu: Agencija) zaprosila za znanstveno pomoč. Agencija je 10. oktobra 2016 Komisiji predložila tehnično poročilo o zadevni snovi (2). Komisija je 24. januarja 2017 Stalnemu odboru za rastline, živali, hrano in krmo predložila poročilo o pregledu (3) in osnutek te uredbe o neodobritvi izvlečka paprike (kapsantin, kapsorubin E 160c) ter za sejo navedenega odbora 6. oktobra 2017 pripravila končni različici navedenih dokumentov.

(3) Med posvetovanjem, ki ga je organizirala Agencija, se je vlagatelj strinjal, da bo spremenil ime osnovne snovi v izvleček paprike (kapsantin, kapsorubin E 160c).

(4) Iz dokumentacije, ki jo je predložil vlagatelj, je razvidno, da izvleček paprike (kapsantin, kapsorubin E 160c) izpolnjuje merila za živila, kot so opredeljena v členu 2 Uredbe (ES) št. 178/2002 Evropskega parlamenta in Sveta (4), ter se običajno ne uporablja za fitofarmacevtske namene.

(5) V tehničnem poročilu Agencije so bili izraženi posebni pomisleki glede izpostavljenosti sestavini kapsaicin in nerazpoložljivosti ocen izpostavljenosti za izvleček paprike (kapsantin, kapsorubin E 160c), zlasti pri uporabi kot pesticid, zato ocene tveganja za izvajalce, delavce, druge navzoče osebe in neciljne organizme ni bilo mogoče zaključiti.

(6) Komisija je vlagatelja pozvala, naj predloži pripombe k osnutku poročila o pregledu. Vlagatelj je predložil pripombe, ki so bile natančno pregledane.

(7) Vendar kljub argumentom, ki jih je predložil vlagatelj, pomislekov v zvezi s snovjo ni mogoče odpraviti.

(8) V skladu s tem, kot je zapisano v poročilu Komisije o pregledu, ni bilo ugotovljeno, da so zahteve iz člena 23 Uredbe (ES) št. 1107/2009 izpolnjene. Zato je primerno, da se izvleček paprike (kapsantin, kapsorubin E 160c) kot osnovna snov ne odobri.

(9) Ta uredba ne vpliva na predložitev ponovnega zahtevka za odobritev izvlečka paprike (kapsantin, kapsorubin E 160c) kot osnovne snovi v skladu s členom 23(3) Uredbe (ES) št. 1107/2009.

(10) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Snov izvleček paprike (kapsantin, kapsorubin E 160c) ni odobrena kot osnovna snov.

Člen 2

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 13. novembra 2017 Za Komisijo Predsednik Jean-Claude JUNCKER

(1) UL L 309, 24.11.2009, str. 1.

(2) Technical report on the outcome of the consultation with Member States and EFSA on the basic substance application for paprika extract, capsanthin, capsorubin E 160c (admissibility accepted when named Capsicum spp. spice) for use in plant protection as repellent various invertebrates, mammals and birds. (Tehnično poročilo o rezultatu posvetovanja z državami članicami in Agencijo o zahtevku za osnovno snov izvleček paprike (kapsantin, kapsorubin E 160c) (dopustno tudi kot poimenovanje začimba Capsicum spp.) za uporabo v fitofarmacevtskih sredstvih kot repelent proti različnim nevretenčarjem, sesalcem in pticam.) Povezane objave EFSA 2016:EN-1096. 54 str.

(3) http://ec.europa.eu/food/plant/pesticides/eu-pesticides-database/public/?event=activesubstance.selection&language=SL.

(4) Uredba (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (UL L 31, 1.2.2002, str. 1).